Motsoaledi: ‘Guptas het gesondheidsdepartement soos kitsbank gebruik’Dr. Aaron Motsoaledi. Foto: Flickr/GovernmentZA Aaron Motsoaledi, minister van gesondheid, het Vrydag tydens ŉ besoek aan Noordwes beweer die omstrede Gupta-familie het die Mediosa-kliniek in dié provinsie, wat met die Guptas verbind word, as ŉ kitsbank-kaart gebruik om geld van die gesondheidsdepartement te onttrek. Motsoaledi het Vrydag die Mediosa-kliniek besoek wat glo R30 miljoen se befondsing van die Noordwes-departement van gesondheid ontvang het om dienste te verskaf. Hy het gesê die gesondheidsdepartement maak nie staat op dié kliniek wat gesondheid in die provinsie betref nie. “Ek dink nie dit sal verkeerd wees om die kliniek as ŉ kitsbank-kaart te beskryf wat die Guptas gebruik het om geld van die departement van gesondheid te onttrek nie. Ek kan dit ongelukkig op geen ander wyse beskryf nie,” het hy gesê. Hy het gesê die regering se kontrak met die kliniek moet gekanselleer word gegewe die feit dat die gesondheidsdepartement nou met ŉ kleiner begroting moet werk weens druk op die nasionale fiskus. “Ons gesondheidsfasiliteite loop oor omdat daar te veel mense is wat daarvan afhang, ons het nie enige geld om uit te gee op iets soos wat by dié kliniek gebeur nie,” het hy laat hoor. “Wie ook al hierdie kontrak onderteken het moet ŉ manier vind om dit te kanselleer, want dit is nie ŉ diens wat Suid-Afrika enigsins nodig het nie.” Werknemers by die kliniek het nie in Februarie salarisse ontvang nie. Die Valke het vroeër bevestig dat hulle ondersoek na die bedrywighede by die kliniek ingestel het vanweë die bande met die omstrede familie.